Ελλάς Χίλντεσχαϊμ

Η Ελλάς 1899 Χίλντεσχαϊμ (Hellas 1899 Hildesheim) είναι κολυμβητικός όμιλος της Γερμανίας. Έχει έδρα την πόλη Χίλντεσχαϊμ της Κάτω Σαξωνίας, που βρίσκεται περίπου 30 χλμ ΝΑ του Ανόβερου, στις όχθες του ποταμού Ίνερστε (Innerste). Διατηρεί αγωνιστικό τμήμα υδατοσφαίρισης και τμήμα εκπαιδευτικής κολύμβησης. Η ομάδα υδατοσφαίρισης αγωνίζεται στη 2η κατηγορία της Γερμανίας (Zweite Liga) αλλά παλιότερα (1986-1991, 1995-2000 και 2006-2008) αγωνιζόταν στην 1η κατηγορία (Bundesliga) του ανδρικού πόλο. Το σωματείο διατηρεί προπονητήριο με ανοιχτή πισίνα, το "Hildesheimer Freibad Johanniswiese". Από το 1989 αγωνίζεται στο ιδιόκτητο κλειστό κολυμβητήριο "Wasserparadies", ενώ παλιότερα αγωνιζόταν στο "Kaiserhalle".

 Η "Ελλάς 1899" προέκυψε το 1970 από τη συγχώνευση των παλιών συλλόγων "Hildesheimer Schwimmverein von 1899" και "SSK Hellas Hildesheim" που είχε ιδρυθεί το 1919. Η επωνυμία "Ελλάς" παρέπεμπε στο αρχαίο αθλητικό ιδεώδες και την είχαν υιοθετήσει και άλλοι αθλητικοί σύλλογοι της Γερμανίας στις αρχές του 20ού αιώνα, όπως η Ελλάς Μαγδεβούργου. Η επίσημη ονομασία του είναι: "Hildesheimer Schwimm-Club Hellas-1899 e.V." Παραδοσιακά ο σύλλογος έρριχνε το βάρος του στην καλλιέργεια του γουώτερ πόλο και της κολύμβησης, αλλά από τη δεκαετία του 1970-80 και μετά δόθηκε μεγαλύτερη έμφαση στην υδατοσφαίριση ενώ το τμήμα κολύμβησης έπαψε να έχει αγωνιστικό χαρακτήρα και περιορίστηκε σε τμήματα εκμάθησης για παιδιά. Παλιότερα ο σύλλογος είχε μεγάλη απήχηση στην πόλη και το 1970 είχε πάνω από 1.200 μέλη. Σήμερα έχει 300 περίπου μέλη, αριθμός που διατηρείται σταθερός από το 1990 και εξής. Ο σύλλογος είναι γνωστός στη Γερμανία κυρίως από τις επιτυχίες της ομάδας πόλο "νέων". Η ανδρική ομάδα αγωνίστηκε στην πρώτη κατηγορία πόλο (Bundesliga) από το 1986 ως το 1991 και από το 1995 ως το 2000. Το 2006 κέρδισε ξανά την άνοδο στην ανώτερη κατηγορία, από την οποία υποβιβάστηκε το 2008. Έκτοτε αγωνίζεται στη 2η κατηγορία. Χαρακτηριστικές επιτυχίες των αθλητών και ομάδων του συλλόγου αναφέρονται παρακάτω: 1912: Ολυμπιακοί Αγώνες Στοκχόλμης: η Grete Wildhagen κατακτά ασημένιο μετάλλιο στα 100 ελεύθερο. 1927: Η Charlotte (Lotti) Mühe κάνει παγκόσμια ρεκόρ στα 100 και 200 προσθίως. 1928: Ολυμπιακοί Αγώνες Άμστερνταμ: η Mühe κατακτά χάλκινο μετάλλιο στα 200 προσθίως. Δεκαετίες 1960-1970: Πρωταθλήτρια Γερμανίας στην κολύμβηση στις κατηγορίες νέων-νεανίδων πολλές φορές. 1983: Πρωταθλήτρια Γερμανίας Νέων-Α υδατοσφαίρισης. 1986 ως 1991: Αγωνίζεται στην 1η κατηγορία (Bundesliga) του ανδρικού πόλο. 1986: Ο Dirk Schütze, υδατοσφαιριστής της ομάδας, αναδεικνύεται πρωταθλητής Ευρώπης Νέων και το 1989 ανδρών με την εθνική ομάδα. 1992: Πρωταθλήτρια Γερμανίας Νέων-Α υδατοσφαίρισης. 1995 ως 2000: Αγωνίζεται στην 1η κατηγορία (Deutsche Wasserball-Liga) του ανδρικού πόλο. 2004: Πρωταθλήτρια Γερμανίας Νέων-D υδατοσφαίρισης. 2006: Πρωταθλήτρια και Κυπελλούχος Γερμανίας Νέων-C υδατοσφαίρισης. 2006 ως 2008: Αγωνίζεται στην 1η κατηγορία (Bundesliga) του ανδρικού πόλο. 2007: Χάλκινο μετάλλιο (3η θέση) στο πρωτάθλημα Γερμανίας Νέων-Α υδατοσφαίρισης. 2007: Πέντε νέοι πολίστες της ομάδας, οι: Alexander Schwarz, Daniel Weiterer, Ilja Immermann, Richard Noack και Vincent Gogoll, μετέχουν με την Εθνική Γερμανίας στο "Ευρωπαϊκό Ολυμπιακό Φεστιβάλ Νεολαίας" στο Βελιγράδι. 2008: Κυπελλούχος Γερμανίας Νέων-Β υδατοσφαίρισης και φιναλίστ πρωταθλήματος Νέων-Β. 2008: Τέσσερις νέοι πολίστες της ομάδας, οι: Schwarz, Weiterer, Immermann και Noack, μετέχουν με την Εθνική Γερμανίας Κ-17 στο αντίστοιχο ευρωπαϊκό πρωτάθλημα. 2010: Πρωταθλήτρια Γερμανίας Νέων-Α υδατοσφαίρισης. Επίσημη ιστοσελίδα.